
A preoperatív ASA Physical Status pontrendszer korrekciójára tett kísérlet retrospektív módszerrel

Kulcsszavak: kockázatbecslés; pontrendszerek; preoperatív
Bevezetés: A preoperatív ASA 2-es pontszámot kapott betegek csoportja túlságosan heterogén. A beteg szervezetének erősségét az altatószerekre adott válasza mutatja. Az elalváshoz adott Propofol hypotensiot okoz, ami intraoperatívan kerülendő. Általánosan elmondható, hogy az idősebb betegek kisebb dózist kapnak a hypotensio elkerülésére. Az életkor és a Propofol mennyisége között egy korábbi vizsgálatunkban negatív korrelációt találtunk (Pearson korreláció= -0,161, p=0,006). Ugyanakkor az ASA pontrendszer nem veszi figyelembe az életkort, így nem biztosít megfelelő alapot az intraoperatív kockázatok pontosabb előrejelzéséhez. Retrospektív kutatásunk célja, hogy megvizsgáljuk, kimutatható-e más pontrendszerek segítségével szignifikáns különbség az ASA 2-es kategóriába tartozó fiatal és idős betegek között, és a pontrendszer változói segítenek-e a különbözőséget definiálni, illetve melyek azok a paraméterek, amik prediktívek lehetnek az intraoperatív történésekre.
Módszerek: Retrospektív vizsgálatunk során 272 ASA 2-es beteg preoperatív és indukciós adatait elemeztük SPSS programmal, etikai engedéllyel. Meghatároztunk egy fiatal (I= 40 év alatt) és egy idős (II= 62 év felett) ASA 2-es betegcsoportot. A két csoport összehasonlítását demográfiai és klinikai jellemzőik, valamint két különböző kockázatbecslő pontrendszer – a Charlson Comorbidity Index és a Possum-P Score – és azok részparaméterei alapján végeztük el.
Eredmények: Szignifikánsan különbözött a két csoport az indukció utáni hypotensio mértékében (I: 22±14, II: 33±20 Hgmm, p=0,001) és a ttkg-ra adagolt propofol mennyiségében (I: 2,6±0,8 II: 2,3±0,7 mg, p=0,024). Mind a Possum morbiditás: I: 17±13, II: 32 ± 20, p<0,001, mind a Charlson-összpontok: I: 1 (0,6), II: 4 (1,17), p<0,001 alapján szignifikáns különbséget találtunk. Jól mutatta a szervezet öregedését a Possum karbamid alparamétere közti szignifikáns különbség is (CN I: 4,8±3, II: 6,6±2,8 mmol/l, p=0,001).
Megbeszélés: Az ASA 2-es csoport betegeiből kialakítható egy olyan fiatal és idős alcsoport, akik szignifikánsan különböznek, nem csak az életkorukban, hanem az altatásra adott válaszukban, illetve a szervezet öregedését jellemző klinikai paramétereikben is. Bár a legtöbb pontrendszer elsősorban a posztoperatív szövődmények előrejelzésére szolgál, vizsgálatunk alapján indokolt egy olyan kockázatbecslő modell kidolgozása, amely a magyar populáció sajátosságaira építve az intraoperatív kockázatok pontosabb becslését is lehetővé teszi.



